**Fokus og evaluering**

Vi foretager løbende en evaluering af skolens samlede tilbud med udgangspunkt i vores vision, værdier samt faglige og pædagogiske målsætninger.

Evalueringerne foretages ved dialog mellem personale, elever og forældre og skriftligt ved brug af skolens egne evalueringsmetoder. Vi evaluerer bredt for at tilpasse og udvikle det faglige niveau, elevernes udbytte, det sociale fællesskab, forældreengagement mm.
Vi foretager evalueringer ved brug af forskellige metoder:

Undervisningsmiljøvurdering (UMV)

Skole/hjem-samtaler

Hjemmegruppemøder

Ugentlige personale-, duo-, fagteam- og/eller afdelingsmøder

Beretning fra bestyrelse og ledelse

Eksternt tilsyn af certificeret tilsynsførende

Standardiserede pædagogiske tests

**Evaluering og handleplan juni 2023**

Ud fra en evaluering af de forgangne skoleår har vi i det kommende år særligt fokus på:

Demokrati og involvering

Kommunikation og dialog

Politikker

Skrivning i alle fag

Vi vil arbejde med eleverne om (demokratisk) engagement i hverdagen, både fagligt og socialt, herunder med skolens politiker samt hvordan vi løbende giver andre elever, lærere og forældre indblik i elevernes viden, erfaringer og progression (kommunikation). Vi vil desuden ”se ud i verden” i samarbejde med nabolaget, virksomheder og andre mulige samarbejdspartnere (involvering).

Emnet på Bestyrelsesdagen i september 2024 er ligeledes demokrati, både bestyrelsens mandag og opgaver, elevdemokrati, forældredemokrati og skolens samlede virke i relation til vores demokratiske samfund.

Skrivning i alle fag vil være et fagligt fokusområde med nyeste viden fra vores læsevejleder/SpU-team.

I årets løb bliver den samlede undervisning gennem skoleforløbet, den røde tråd, lejrskoler, projekter, emneperioder, trivsel og engagement løbende behandlet i personalegruppen samt i samarbejde og dialog med elever og forældre. Der vil løbende være behov for at udvikle og afvikle traditioner og forløb, hvorfor vi har fokus på kommunikation af skolens hverdag.

Eleverne i 8. og 9. klasse deltager i en række prøver og i 9.klasse evalueres elevernes læring og progression gennem skoleforløbet med folkeskolens afgangsprøve i 9.klasse. Resultatet offentliggøres på skolens hjemmeside og evalueres af personale samt bestyrelsen.

De valgte fokuspunkter skal over en årrække være dækkende for skolens virke og samlede undervisning. Evalueringen tager sit udgangspunkt i det bestående og retter sig mod forbedringer i fremtiden.

Den samlede evaluering lægges på skolens hjemmeside, med løbende opdatering af fokuspunkter og delevalueringer.

Næste evaluering offentliggøres i 2024.